Det er blevet nemmere at finde et sted at lade sin elbil op i Nordjylland i dag, end det var for et år siden. Siden sidste sommer er antallet af offentlige ladestandere vokset betragteligt i Nordjylland. 584 nye ladepunkter er blevet opsat i landsdelen på et år, og det betyder, at der nu er 1.065 offentlige ladestandere i hele Nordjylland. Fremkomsten af ladestandere er vokset med 121 procent i Nordjylland siden juni 2022, og det giver Nordjylland den største fremgang i hele landet. Det fortæller De Danske Bilimportører i en pressemeddelelse. Otte procent af landets ladestandere Væksten ser ud til at fortsætte ind i 2023, hvor andelen af ladestandere i det første halve år af 2023 er blevet mere end fordoblet. - Det er positivt at der er fremgang i Nordjylland. En del af Nordjyllands befolkning bor i Aalborg, hvor det ikke er alle der har mulighed for at have egen ladestander. Det er derfor vigtigt, at antallet af offentlige ladepunkter vokser. Der skal flere til over de næste år, da de er nødvendige for fremtidens bilpark, siger Mads Rørvig, der er administrerende direktør i De Danske Bilimportører. I alt er der 13.151 offentlige ladestandere i hele Danmark, så Nordjyllands andel udgør godt otte procent af alle landets ladestandere, ligesom der ikke er kommet helt så mange nye lynladere op i Nordjylland, som der er i resten af landet inden for det seneste år.

Opsummering:
1.065 af landets 13.151 offentlige ladestandere står nu i Nordjylland.